Žiga, Peter, minister životného prostredia SR (2015-05-21):
Ďakujem pekne. Vážená pani predsedajúca, vážené panie poslankyne, páni poslanci, ja tak symbolicky, pán poslanec Simon, som sa prihlásil po vás, pretože vy ste istý čas počas vášho ministrovania mali na starosti aj rezort životného prostredia a potom po vás prebral váš kolega József Nagy. Ja som preberal tento rezort ministerstva životného prostredia a tým pádom aj Operačný program Životné prostredie po vás a poviem vám celkom iný príbeh. A budem reagovať aj na vás, pán poslanec Hlina, o tých autobusoch, pretože k tomu máme tiež taký vlastný príbeh. Príbeh Operačného programu Životné prostredie, keď som ho preberal ja 4. apríla 2012, vyzeral takto: Zastavený operačný program, zastavené platby, nič nefunguje, 71-percentná zazmluvnenosť, 18-percentné čerpanie. To bol stav , ktorý som preberal 4. 4. 2012. Ešte raz, pán kolega Simon, 71-percentná zazmluvnenosť, 18,9-percentné čerpanie, zastavený operačný program v Bruseli, zastavené preplácanie platieb, korekcia 47 mil. eur. Kde sme sa dostali podnes? Skúsim povedať. Dnes máme 102,95-percentnú zazmluvnenosť. A čerpanie máme na úrovni 60 percent. Urobili sme niekoľko opatrení, aby sme sa dostali do dnešného stavu, máme nastavené aj veci, aby sme dokázali čerpať prostriedky do konca roka tak, aby sme vyčerpali čo najväčší objem peňazí. V prvom rade sme museli odblokovať operačný program. To sa nám podarilo v septembri 2012. Dostali sme korekciu 47,5 mil., to znamená, museli sme zvýšiť kontrolu verejných obstarávaní, pretože korekciu sme dostali kvôli verejným obstarávaniam, ktoré skontrolovalo predchádzajúce vedenie ministerstva životného prostredia, a teda aj vy, pán poslanec Simon, pretože ste boli svojho času aj ministrom životného prostredia. Museli sme zrevidovať kontrolné procesy, ktoré dnes už fungujú tak, že Operačný program Životné prostredie nebol pozastavený od roku 2012. To znamená, keď ste tu aj spomínali niektoré operačné programy, ktoré boli pozastavené, tak Operačný program Životné prostredie dodnes nebol pozastavený. A naďalej prebiehajú všetky procesy, aj preplácanie platieb, od žiadostí, ktoré prídu na ministerstvo a sú skontrolované, tak sa preplácajú riadne a bez akýchkoľvek prieťahov. Chcem povedať, že prebral som ten operačný program aj tak, že napríklad niektoré prioritné osi, lebo operačný program, pán poslanec Hlina, neviem, či poznáte tú štruktúru, ale má niektoré prioritné osi a napríklad v Operačnom programe Životné prostredie je prioritná os, POVAPSYS sa volá, to je povodňový varovný systém. A na ten bolo alokovaných 20 mil. eur a malo byť, keď som prišiel, mala byť urobená minimálne aspoň výzva. A cez tento program má byť nainštalovaných 345 meracích staníc v rámci Slovenska, ktoré merajú, či príde búrka, kedy príde búrka, aká bude sila, aby sme vedeli varovať mestá, obce a obyvateľov Slovenska, či im hrozí nejaké nebezpečenstvo z hľadiska blížiacej sa búrky a prípadnej povodne alebo nie. Dva radary a ďalšie zariadenia, ktoré s tým súvisia, rozpracovanosť projektu nula k aprílu 2012. Nula! Dnes už funguje, prebiehajú procesy, do septembra tohto roka zvládneme a stihneme. Ďalšou z prioritných osí bola sanácia environmentálnych záťaží. Alokovaná čiastka 47,5 mil. eur. Realizované k 4. 4. 2012 – nula. Pán poslanec Hlina často chodí, aký tu máme bordel a neviem čo, smetiská, staré environmentálne záťaže, ešte aj Devínsku Ves, Devínsku Novú Ves, tie gudróny už sú preč, pán kolega Hlina. Za dva roky sme to urobili. (Reakcia z pléna.) Za dva roky sme ich odstránili. Keď som prišiel na ministerstvo, nula. A mali sme aj také rôzne prípady, s ktorými som sa stretol, na stole, napríklad dva dni po voľbách pán predchádzajúci minister podpísal a schválil 5,7 mil. eur na projekt dunajskostredskej spoločnosti Black Cygnus, to bolo v rámci výzvy na odpadové hospodárstvo, táto firma je z Dunajskej Stredy a išla robiť projekt za 5,7 mil. eur v Dunajskej Strede a len 4 mesiace pred tým si rozšírila podnikanie na odpady. Samozrejme, bolo konštatované, že nemá zabezpečené nič, ale projekt bol schválený. Teraz k tým autobusom. Viete čo, pán Hlina, teraz vám dám do pozornosti taký príklad, lebo vy tu hovoríte, že chlapci z J&T a SMER a neviem čo. No vy ste už v KDH, pokiaľ dobre viem. Tak dobre, nie ste člen, ale tu s nimi fungujete a participujete. Tak mali sme my v Košiciach takého primátora, volal sa pán Knapík, člen KDH. A teraz dávam do pozornosti aj strážcovi transparentnosti pánovi Beblavému, lebo keď sa stretáva, keď sedí verchuška Siete so svojimi sponzormi, tak tu v tomto prípade sa objavil aj pán Baran. Mesto Košice podpísalo zmluvu na externý manažment pri zaobstarávaní autobusov na zníženie emisií prostredníctvom MHD a primátor Knapík podpísal s firmou S. E. G., kde je konateľ pán Baran a pán Soboňa, externý manažment s cenou 67 354 eur. Nakúpil autobusy od J&T v Košiciach a potom po vyhodnotení tendra ešte urobili dodatok ku zmluve o externom manažmente na 4 percentá. A to bola suma vo výške 433-tisíc a oni drzo prišli a chceli si to nechať preplatiť z nášho operačného programu. Tento externý manažment, ktorý išiel tuná pánovi Baranovi, firme S. E. G. Takže to sú také konkrétne prípady a keď vy nás obviňujete, však vy ste v tej strane, ktorá nakupovala, alebo jej primátor je čelný predstaviteľ, nakupoval tie autobusy napríklad aj pre Košice. Chvalabohu, sú tam. No ale trošku aj do zrkadla. Čo chcem povedať? V súčasnosti evidujeme 700 mil. eur, ktoré nie sú dočerpané. Je to šialená suma a konštatujem, že to rozdelenie tých nedočerpaných peňazí je: verejný sektor 177 mil. ešte musí dočerpať, to sú mestá a obce. Vodárenské spoločnosti 347 mil. eur, súkromný sektor 52 a organizácie MŽP 140. 718 miliónov. Pán Zajac tu hovoril pred chvíľou, že my sme v rámci; lebo hovorili ste o vodárenských spoločnostiach, jak sa tam, sú nútení tí predstavitelia tých vodárenských spoločností a miest a obcí do nejakých tendrov, a víťazov, že kým nevyhrá ten, ktorý má, tak dovtedy ich tlačí niekto. No, poviem vám pravdu, mám taký príklad, volá sa že ČOV Sever. To je zabezpečenie odkanalizovania Hornej Nitry, je to veľký projekt za 60 miliónov. Podpísaný bol v roku 2011 asi nie za našej vlády. Čerpanie nula k dnešnému dňu. A budú pravdepodobne fázovať, asi 50 mil. prepadne. Môžem ja za to ako minister? Pán Zajac, tak objektívne sa na to pozrime. Môžem ja za to? Má podpísanú zmluvu, ja mu vychádzam v ústrety, má peniaze na stole, no čerpaj! Mimochodom, ešte k tým veľkým projektom, lebo ste tu spochybňovali aj vy, pán poslanec Simon, či sú lepšie veľké projekty, malé projekty. No z naplánovaných veľkých projektov, ktoré som ja dostal na stôl od vás, v objeme 233 mil. boli v Bruseli schválené 1 kus za 14 miliónov. Dnes je schválených 8 projektov v objeme 450 mil. eur. Zabezpečíme nimi hlavne odkanalizovanie veľkej časti obcí na Slovensku, pretože sme prijali také predvstupové záväzky, že odkanalizujeme veľkú časť obcí. A máme ešte aj také pravidlo, že do 2 000 obyvateľov nevieme financovať z eurofondov, tie väčšinou financujeme z envirofondu, takže sa musia tie obce spájať a musia sa združovať pod vodárenskými spoločnosťami, aby dosiahli ten ekvivalent tých obyvateľov nad 2 000. Dokonca ste nastavili ešte tak tie výzvy predtým, že ani nad 2 000 nemohli čerpať, lebo výzvy boli napísané nad 10 000. Až my sme prišli a dali sme aj nad 2 000 obyvateľov, lebo výzvy boli nastavené, že až nad 10 000 sa mohli vodárenské spoločnosti uchádzať. To nie je som nastavoval výzvy. Vy ste nastavovali tie výzvy. A zároveň sme ešte urobili jeden projekt s pánom ministrom Kaliňákom na tie protipovodňové opatrenia, na tie bariéry a techniku hasičskú, aby sme ešte jeden veľký projekt za 63 mil. schválili a aby sme boli pripravení, keď prídu napríklad teraz povodne, už budeme mať 621 takých protipovodňových balíčkov, ktoré sme odovzdávali hasičom, a 129 kusov odovzdávame Slovenskému vodohospodárskemu podniku, aby boli pripravení na to, keď prídu povodne a minimálne mali nejaké čerpadlo kalové, vodné, nejakú techniku, ktorú budú potrebovať, a to sú veľké projekty, ktoré sme my urobili. Vy ste pripravili jeden. Tak ja neviem, že kto, čo, aké maslo má na hlave, ale minimálne za môj operačný program môžem konštatovať... (Zmĺknutie rečníka, prechod poslanca Kuffu popred rečnícky pult a jeho reakcia na ministra, reakcie z pléna.) A vidíte napríklad, dobre, že ste prišli, pán Kuffa, to sa celkom teším, lebo napríklad pán Kuffa je z oblasti Kežmarok – Stará Ľubovňa a my tam ideme robiť protipovodňové opatrenie, si predstavte. Pán poslanec Simon, vy ste neurobili nič a už v 2010 bola tá povodeň a mohli ste ich dať do nejakej tejto, do nejakej výzvy a urobiť tam protipovodňové opatrenie, no až teraz urobíme nejaké poldre a urobíme nejaké hrádze a protipovodňové opatrenia. Len neviem, opýtajte sa pána poslanca Kuffu. A súhlasím s vami, niekedy treba až čln, ale ten prvý zásah, ktorý sa robí, tak vám treba aj kalové čerpadlo, aby ste vedeli, a keď ich máte viac, tak dokážete odčerpať viac tej vody. No, ale čo chcem povedať; potom si to povieme v zákulisí (mávnutie rukou smerom k poslancovi Kuffovi); čo chcem povedať, no, minimálne za svoj operačný program, som ho zdedil v dezolátnom stave. Možno najhoršie spomedzi všetkých operačných programov, urobili sme všetky opatrenia tak, aby sme sfunkčnili procesy, aby sa dalo čerpať, aby sa dalo minimálne dať k dispozícii mestám a obciam prostriedky tak, aby ich vedeli čerpať, a ja verím, že to zvládneme do konca roka. Ďakujem pekne.